
Dreptul la viaţă 

ART. 2 (Dreptul la viaţă) 

1. Dreptul la viaţă al oricărei persoane este protejat prin lege. Moartea nu poate fi cauzată cuiva în mod intenţionat decât în executarea unei sentinţe capitale pronunţate de o instanţă în cazul în care infracţiunea este sancţionată cu această pedeapsă prin lege.
2. Moartea nu este considerată ca fiind cauzată prin încălcarea acestui articol în cazurile în care aceasta ar rezulta dintr-o recurgere absolut necesară la forţă:
a) pentru a asigura apărarea oricărei persoane împotriva violenţei ilegale;
b) pentru a efectua o arestare legală sau pentru a împiedica evadarea unei persoane deţinute în mod legal;
c) pentru a reprima, conform legii, tulburări violente sau o insurecţie.
Recurgerea la forţă letală de către stat
Principiul necesităţii
McCann şi alţii împotriva Regatului Unit: „un criteriu al necesităţii mai strict şi imperios”
Utilizarea forţei letale a fost examinată pentru prima dată în detaliu în hotărârea Marii Camere McCann şi alţii împotriva Regatului Unit (cererea nr. 18984/91, hotărârea din 27.09.1995): art. 2 nu admite excepţii de la dreptul la viaţă decât dacă folosirea forţei este „absolut necesară”, aceşti termeni indicând faptul că trebuie aplicat un criteriu al necesităţii mai strict şi imperios decât cel utilizat în mod normal pentru a stabili dacă intervenţia statului este „necesară într-o societate democratică” în sensul art. 8–11 §§ 2 din convenţie (pct. 149). Cauza se referea la decesul a trei membri IRA suspectaţi că transportau asupra lor un detonator pentru a declanşa o bombă la distanţă. Ei au fost împuşcaţi în stradă de soldaţii din Special Air Service (SAS), în Gibraltar. Curtea a concluzionat încălcarea art. 2, pe motiv că operaţiunea ar fi putut să fie organizată şi controlată astfel încât să nu fie necesar să îi împuşte pe suspecţi.
Exemple recente:
Andreou împotriva Turciei (nr. 45653/99)
27.10.2009

Cauza se referea la un resortisant britanic, doamna Andreou, rănită de focurile de armă trase de forţele armate turce în timpul conflictelor din zona-tampon controlată de Organizaţia Naţiunilor Unite în Cipru.
Încălcarea art. 2: recurgerea la o forţă potenţial letală împotriva reclamantei nu era  nici „absolut necesară”, nici justificată de una din excepţiile autorizate de art. 2.
Perisan şi alţii împotriva Turciei (nr. 12336/03)
20.05.2010

Încălcarea art. 2: forţa utilizată împotriva deţinuţilor pentru a reprima o revoltă în închisoare, care a fost cauza decesului a opt dintre aceştia, nu era „absolut necesară” în sensul art. 2. Curtea a concluzionat încălcarea acestei dispoziţii în cazul a opt deţinuţi decedaţi şi în cazul a şase deţinuţi care au supravieţuit rănilor.
Putinţeva împotriva Rusiei (nr. 33498/04)
10.05.2012

În această cauză, un tânăr a fost ucis în timpul serviciului său militar obligatoriu de către un superior care a tras asupra lui în timp ce acesta încerca să dezerteze.
Încălcarea art. 2: cadrul juridic care reglementează utilizarea forţei pentru a împiedica dezertarea unui soldat a fost deficitar, iar autorităţile nu au redus la minim recurgerea la forţa letală.
Recurgerea la forţa letală de către poliţişti poate fi justificată în anumite circumstanţe în temeiul art. 2, dar această dispoziţie nu oferă libertate de acţiune şi operaţiunile poliţiei trebuie să fie autorizate şi suficient reglementate de dreptul intern.
Utilizarea armelor trebuie să fie reglementată în mod corespunzător şi folosirea armelor de foc trebuie să fie însoţită de toate măsurile de precauţie necesare într-o societate democratică (McCann şi alţii împotriva Regatului Unit, pct. 212).
Exemple recente:
Naciova şi alţii împotriva Bulgariei (nr. 43577/98)
Hotărârea Marii Camere din 6.07.2005
În această cauză, rudele reclamanţilor au fost ucise de un agent de poliţie militară, care intenţiona să îi aresteze.
Încălcarea art. 2: Curtea a subliniat încă o dată că reprezentanţii legii trebuie să fie instruiţi pentru a fi capabili să aprecieze dacă folosirea armelor de foc este sau nu absolut necesară, nu numai respectând litera reglementărilor relevante, ci şi ţinând seama în mod corespunzător de caracterul preeminent al respectării vieţii omeneşti, ca valoare fundamentală.
Soare şi alţii împotriva României (nr. 24329/02)
22.02.2011

Cauza se referea la condiţiile arestării unui tânăr de 19 ani de către poliţie şi, în special, faptul că un agent de poliţie l-a împuşcat în cap – persoana în cauză a supravieţuit, dar a rămas semiparalizată.
Încălcarea art. 2: cadrul juridic nu a fost suficient reglementat pentru a asigura nivelul de protecţie „prin lege” a dreptului la viaţă impus de convenţie.
Gorovenki şi Bugara împotriva Ucrainei (nr. 36146/05 şi 42418/05)
12.01.2012

Reclamanţii erau rudele a doi bărbaţi împuşcaţi de un poliţist care nu era de serviciu.
Încălcarea art. 2, întrucât autorităţile nu au verificat dacă poliţistul era apt să poarte o armă înainte de a i se încredinţa o armă de foc.
Sašo Gheorghiev împotriva „Fostei Republici Iugoslave a Macedoniei” (nr. 49382/06)
19.04.2012

Cauza se referă la un chelner, victimă a focurilor de armă trase în barul în care lucra de către un poliţist în rezervă care ar fi trebuit să fie în tură la secţia de poliţie.
Încălcarea art. 2. Curtea a considerat, în special, că Guvernul nu a furnizat informaţii nici cu privire la reglementările care ar fi avut ca obiect prevenirea utilizării abuzive a armelor de serviciu de către poliţişti, nici cu privire la întrebarea dacă s-a verificat faptul că poliţistul în rezervă era apt să fie recrutat şi să poarte armă.
Principiul proporţionalităţii
Principiul proporţionalităţii nu apare în redactarea art. 2, dar este clar stabilit în jurisprudenţa Curţii.
Exemple recente:
Wasilewska şi Kalucka împotriva Poloniei (nr. 28975/04 şi 33406/04)
23.02.2010

Cauza se referea la decesul unui suspect în cursul unei operaţiuni antiteroriste.
Încălcarea art. 2: guvernul polonez nu a prezentat nicio observaţie cu privire la proporţionalitatea forţei utilizate de către poliţie, organizarea acţiunii poliţiei şi la întrebarea dacă exista sau nu un cadru legislativ şi administrativ pentru a proteja persoanele împotriva arbitrarului şi împotriva recurgerii abuzive la forţă.
Finoghenov şi alţii împotriva Rusiei (nr. 18299/03 şi 27311/03)
20.12.2011

Cauza se referea la atacul, în octombrie 2002, asupra teatrului moscovit „Dubrovka” de către separatiştii ceceni şi la decizia de a-i scoate pe terorişti din joc şi de a-i elibera pe ostatici prin folosirea de gaze.
Neîncălcarea art. 2 în ceea ce priveşte decizia de a soluţiona criza ostaticilor prin recurgerea la forţă şi folosirea de gaze.
Încălcarea art. 2 din cauza defectuoasei planificări şi puneri în aplicare a operaţiunii de salvare.
Încălcarea art. 2 din cauza lipsei de efectivitate a anchetei privind acuzaţiile de neglijenţă din partea autorităţilor în ceea ce priveşte planificarea şi punerea în aplicare a operaţiunii de salvare şi lipsa asistenţei medicale pentru ostatici.
Obligaţii pozitive şi procedurale care decurg din art. 2 – definiţii
Obligaţii pozitive
Statele nu sunt obligate numai să se abţină să nu provoace moartea în mod voluntar şi nelegal, ci şi să adopte măsurile necesare pentru a proteja viaţa persoanelor aflate sub jurisdicţia lor, în special prin instituirea unei legislaţii penale concrete bazate pe un mecanism de aplicare.
(L.C.B. împotriva Regatului Unit, hotărârea din 9.06.1998; Osman împotriva Regatului Unit, hotărârea din 28.10.1998). Absenţa unei răspunderi directe a statului în moartea unei persoane nu exclude aplicarea art. 2 (Anghelova şi Iliev împotriva Bulgariei, nr. 55523/00, hotărârea din 26.07.2007, pct. 93).
Cu toate acestea, obligaţiile pozitive care decurg din art. 2 „[trebuie să fie interpretate] astfel încât să nu impună autorităţilor o sarcină imposibil de realizat sau excesivă”. „În faţa presupunerii că autorităţile nu şi-au respectat obligaţia pozitivă de a proteja dreptul la viaţă (…) trebuie (ca Curtea să poată) să se convingă că autorităţile respective ştiau sau ar fi trebuit să ştie pe moment că unul sau mai mulţi indivizi erau ameninţaţi în mod real şi imediat în viaţa lor din cauza actelor infracţionale ale unui terţ şi că nu au luat, în cadrul puterilor lor, măsurile care, din punct de vedere rezonabil, ar fi atenuat acest risc” (Osman împotriva Regatului Unit, pct. 116).
Osman împotriva Regatului Unit (nr. 23452/94)
Hotărârea Marii Camere din 28.10.1998
Cazul se referea la uciderea tatălui unui elev – domnul Osman a fost împuşcat şi fiul său a fost grav rănit în cursul incidentului – de către un profesor care a fost implicat într-o serie de evenimente din ce în ce mai grave şi care fusese suspendat din funcţie în urma unui examen psihiatric.
Neîncălcarea art. 2: reclamanţii nu au demonstrat că autorităţile ştiau sau ar fi trebuit să ştie că vieţile elevului şi a tatălui său erau puse într-un pericol real şi imediat de către profesor, sau că ar fi existat probe suficiente fie pentru a condamna persoana în cauză, fie pentru a dispune internarea sa într-un spital de psihiatrie.
Berü împotriva Turciei (nr. 47304/94)
11.01.2011

Cauza se referea la decesul unui copil în urma atacului unor câini vagabonzi, care avuseseră anterior un comportament periculos.
Neîncălcarea art. 2: seria de incidente care a avut deja loc înainte de atacul mortal nu a fost, în opinia Curţii, suficientă pentru a permite să se ajungă la concluzia că autorităţile aveau o „obligaţie pozitivă” de a lua măsuri preventive. Nu reiese din probele aflate la dosar că autorităţile ştiau sau ar fi trebuit să ştie că fata era expusă unui pericol de moarte iminent. Incidentul, deşi tragic, s-a produs în realitate ca urmare a hazardului şi nu se putea considera că era răspunderea Turciei fără a extinde această răspundere în mod disproporţionat.
Koreftakis şi Koreftaki împotriva Greciei (nr. 46846/08)
17.01.2012

Cauza se referea la uciderea fiului reclamanţilor de către un bărbat liberat condiţionat care fusese anterior condamnat pentru omor.
Neîncălcarea art. 2: Curtea a considerat că regimul liberării condiţionate aplicat în Grecia prevedea măsuri suficiente pentru a asigura protecţia societăţii.
Kemaloglu împotriva Turciei (nr. 19986/06)

10.04.2012

Cazul se referea la fiul reclamanţilor, care, la vârsta de şapte ani, a murit îngheţat în timp ce încerca să se întoarcă acasă pe jos, pe viscol, într-o zi în care a terminat orele mai devreme şi autobuzul şcolar comunal nu a ajuns la timp la ora de plecare a elevilor.
Încălcarea art. 2. Curtea a reamintit că nu orice ameninţare la adresa vieţii obligă autorităţile să ia măsuri concrete pentru a preveni materializarea acesteia. Cu toate acestea, în această cauză, prin neinformarea serviciului de transport comunal că orele s-au terminat mai devreme, autorităţile turce nu au luat măsurile care ar fi putut împiedica materializarea unui risc pentru viaţa copilului.
Kayak împotriva Turciei (nr. 60444/08)
10.07.2012

Caz se referea la uciderea unui tânăr de 15 ani, înjunghiat de un elev în instituţia în care acesta din urmă era şcolarizat.
Încălcarea art. 2: autorităţile naţionale nu şi-au îndeplinit obligaţia de supraveghere în incinta instituţiei în care era şcolarizat autorul crimei în cauză.
Cauză pendinte: Tagaieva şi alţii împotriva Rusiei (nr. 26562/07)
Comunicată guvernului rus în aprilie 2012
Reclamanţii pretind că statul nu şi-a respectat obligaţiile de a proteja viaţa în cursul luării de ostatici la Beslan în 2004.
Aspectul procedural al obligaţiilor pozitive
Art. 2 impune statelor obligaţii pozitive de ordin procedural, statul având în special obligaţia de a efectua o anchetă privind eventualele decese survenite prin încălcarea prevederilor convenţiei (McCann şi alţii împotriva Regatului Unit).

Este vorba, în principal, în cursul unei astfel de anchete, să se asigure aplicarea efectivă a legislaţiei interne care protejează dreptul la viaţă şi, în cauzele în care sunt implicaţi angajaţi sau organe ale statului, să se garanteze că aceştia oferă explicaţii pentru decesele survenite sub incidenţa responsabilităţii lor (Anghelova împotriva Bulgariei, nr. 38361/97, pct. 137, Jasinskis împotriva Letoniei, nr. 45744/08, hotărârea din 21.12.2010, pct. 72).
O anchetă trebuie să îndeplinească următoarele cerinţe: independenţă, celeritate şi diligenţă, capacitatea de a stabili faptele relevante, precum şi accesul publicului şi al rudelor apropiate.
Paul şi Audrey Edwards împotriva Regatului Unit (nr. 46477/99)
14.03.2002

Cauza se referea la uciderea fiului reclamanţilor de către o altă persoană privată de libertate.
Încălcarea art. 2 ca urmare a două deficienţe (deşi ancheta a îndeplinit majoritatea celorlalte criterii de efectivitate): lipsa competenţei de a constrânge martorii să se înfăţişeze şi lipsa publicităţii procedurii – reclamanţii neavând posibilitatea de a asista decât timp de trei zile la lucrările comisiei de anchetă.
(De asemenea, a se vedea cauza Seidova şi alţii împotriva Bulgariei, nr. 310/04, hotărârea din 18.11.2010, în care rudele victimei au fost excluse din ancheta privind moartea soţului, respectiv tatălui acestora).
În mai multe cauze, Curtea a concluzionat încălcarea art. 2 pe motiv că nu a fost luată nicio măsură reală de anchetă de către procurorii însărcinaţi cu efectuarea anchetei. De exemplu: Kolevi împotriva Bulgariei (nr. 1108/02) hotărârea din 5.11.2009: imposibilitatea de a începe urmărirea penală împotriva procurorului general suspectat de către familie de a fi instigatorul în cazul uciderii victimei şi sub controlul căruia s-ar fi desfăşurat ancheta.
Curtea a concluzionat încălcarea art. 2 într-o serie de cauze bulgare ca urmare a recurgerii la forţă de către poliţie, sau ca urmare a caracterului lipsit de efectivitate al anchetelor şi urmăririlor penale privind decesele şi rănile produse (Anghelova şi Iliev împotriva Bulgariei, hotărârea din 26.07.2007; Ognianova şi Cioban împotriva Bulgariei, hotărârea din 23.02.2006, Anghelova împotriva Bulgariei, hotărârea din 13.06.2002).
Obligaţia de „a lua toate măsurile rezonabile pentru a descoperi dacă exista o motivaţie rasistă şi pentru a stabili dacă sentimente de ură sau prejudecăţi bazate pe originea etnică au jucat un rol în evenimente”.
Naciova şi alţii împotriva Bulgariei (nr. 43577/98)
Hotărârea Marii Camere din 6.07.2005
Anghelova şi Iliev împotriva Bulgariei (nr. 55523/00)
26.7.2007

Încălcarea art. 14 (interzicerea discriminării), coroborat cu art. 2, în sensul în care autorităţile nu au investigat dacă decesul rudelor reclamanţilor ar fi putut avea un mobil rasist.
Mižigárová împotriva Slovaciei (nr. 74832/01)
14.12.2010

În această cauză, reclamanta a pretins încălcarea art. 14 coroborat cu art. 2. Aceasta a susţinut că faptul că soţul său era de etnie romă, coroborat cu o lungă istorie a abuzurilor împotriva romilor aflaţi în arest, impunea statului obligaţia de a stabili dacă decesul ar fi putut avea un mobil rasist.
Încălcarea art. 2 (deces şi absenţa unei anchete efective).
Neîncălcarea art. 14. Curtea a considerat că autorităţile nu au dispus de probe suficient de solide pentru a aduce în discuţie obligaţia lor de a investiga existenţa unui posibil mobil rasist la originea comportamentului poliţistului.
Problema unei anchete efective în cadrul unor evenimente de mare anvergură.
Şandru şi alţii împotriva României (nr. 22465/03)
08.12.2009

Încălcarea art. 2. Curtea a concluzionat că autorităţile române nu au efectuat o anchetă efectivă în urma reprimării violente a manifestaţiilor anticomuniste din decembrie 1989.
Cauza Asociaţia „21 decembre 1989” şi alţii împotriva României (nr. 33810/07, hotărârea din 24.05.2011), care avea drept context evenimentele menţionate anterior, se referea la moartea fiului reclamanţilor în timpul manifestaţiilor anticomuniste.
Încălcarea art. 2 dată fiind absenţa unei anchete efective asupra decesului.
Curtea a observat faptul că acea constatare a încălcării art. 2 din convenţie la care a ajuns ca urmare a lipsei unei anchete efective depindea de o problemă pe scară largă, dat fiind faptul că sute de persoane au fost implicate ca părţi lezate în procedura penală criticată. Curtea a adăugat că se impun măsuri generale la nivel naţional în contextul aplicării hotărârii Asociaţia „21 decembrie 1989” şi alţii împotriva României.
Jularić împotriva Croaţiei (nr. 20106/06)
20.01.2011

Cauza se referea uciderea soţului reclamantei de către membri ai forţelor paramilitare sârbe (sau Armata Populară Iugoslavă).
Skendžić şi Krznarić împotriva Croaţiei (nr. 16212/08)

20.01.2011

Cauza se referea la dispariţia soţului, respectiv tatălui reclamanţilor în urma arestării sale de către poliţia croată.
În aceste două cauze privind crime comise în timpul războiului pentru patrie din Croaţia, Curtea a concluzionat lipsa efectivităţii anchetelor efectuate de autorităţile croate, în special din cauza inactivităţii acestora şi a unui conflict de interese.
Giuliani şi Gaggio împotriva Italiei (nr. 23458/02)

Hotărârea Marii Camere din 24.03.2011

Cauza se referea la decesul unui tânăr în timp ce lua parte la o manifestaţie împotriva globalizării, în cursul summit-ului G8 desfăşurat la Genova în 2001.
Neîncălcarea art. 2 în ceea ce priveşte recurgerea la forţă letală: aceasta nu a fost nici excesivă, nici disproporţionată în raport cu ceea ce era absolut necesar pentru a asigura protecţia oricărei persoane împotriva violenţei ilegale.
Neîncălcarea art. 2 în ceea ce priveşte cadrul legislativ intern care reglementează utilizarea forţei letale sau privind armele cu care forţele de ordine erau dotate în cursul summit-ului G8 de la Genova.
Neîncălcarea art. 2 în ceea ce priveşte organizarea şi planificarea operaţiunilor poliţiei în cursul summit-ului G8 de la Genova. Deşi statele contractante au obligaţia să asigure desfăşurarea paşnică a manifestaţiilor legale şi siguranţa tuturor cetăţenilor, „[acestea] nu pot totuşi să garanteze aceste lucruri în mod absolut şi beneficiază de o putere largă de apreciere în alegerea metodei folosite în acest scop”.
Neîncălcarea art. 2 în ceea ce priveşte pretinsa absenţă a unei anchete efective asupra decesului. Curtea a statuat că o examinare detaliată a glonţului letal, care reprezenta obiectul litigiului dintre părţi, nu ar fi constituit un element esenţial, deoarece a ajuns la concluzia că recurgerea la forţa letală a fost justificată.
Janowiec şi alţii împotriva Rusiei (nr. 55508/07 şi 29520/09)

16.04.2012

Cauza se referea la plângerile potrivit cărora ancheta efectuată de autorităţile ruse privind masacrul de la Katyń, care a avut loc în 1940, a fost inadecvată.
Curtea a considerat că Rusia nu şi-a îndeplinit obligaţia care decurge din art. 38 (obligaţia de a furniza toate facilităţile necesare pentru a examina cauza), de a coopera cu Curtea, refuzând să furnizeze o copie a deciziei de închidere a anchetei privind masacrul. Curtea nu a putut examina plângerea reclamanţilor care punea sub semnul întrebării eficienţa anchetei privind masacrul de la Katyń, din moment ce nu a fost în măsură să stabilească o legătură reală între decesul victimelor şi intrarea în vigoare a convenţiei în Rusia, în 1998.
Curtea a constatat că convenţia nu împiedică să se ia în considerare respectarea de către un stat a obligaţiilor care decurg din art. 3 (interzicerea tratamentelor inumane sau degradante), chiar şi în cazul în care decesul în sine nu ar putea fi examinat deoarece s-a produs anterior intrării în vigoare a convenţiei. Curtea a subliniat diferenţa dintre art. 2 şi art. 3 din convenţie: primul impune autorităţilor să ia măsuri specifice care să conducă la identificarea şi pedepsirea persoanelor responsabile, în timp ce, în temeiul art. 3, autorităţile trebuie să acţioneze cu umanitate şi compasiune faţă de situaţia rudelor îndoliate.
Curtea a concluzionat încălcarea art. 3, în ceea ce priveşte 10 dintre reclamanţi, întrucât autorităţile nu au explicat în mod satisfăcător soarta pe care au avut-o prizonierii polonezi executaţi de serviciile secrete sovietice la Katyń.

Dreptul la viaţă în detenţie

Potrivit jurisprudenţei constante a Curţii, statele trebuie să ofere o explicaţie plauzibilă privind originea rănilor sau deceselor care survin atunci când o persoană se află în arest (Salman împotriva Turciei, nr. 21986/93, hotărârea Marii Camere din 27.06.2000, pct. 99).
Dispariţia persoanelor deţinute de poliţie
Carabulea împotriva României (nr. 45661/99)
13.07.2010

Cauza se referea la fratele reclamantului, persoană de etnie romă suspectată de furt calificat, care a fost torturată în timpul reţinerii, lipsită de contactul cu familia şi care a decedat la terapie intensivă.
Încălcarea art. 2 (deces şi absenţa unei anchete efective): autorităţile nu numai că nu au asigurat asistenţă medicală în timp util fratelui reclamantului, ci nici au oferit nicio explicaţie satisfăcătoare privind decesul unui tânăr de 27 de ani, în stare de perfectă sănătate la momentul reţinerii sale.
Mižigárová împotriva Slovaciei (nr. 74832/01)
14.12.2010

Soţul reclamantei a fost împuşcat în abdomen în timpul unui interogatoriu al poliţiei şi a decedat, patru zile mai târziu, la spital.
Încălcarea art. 2 (deces şi absenţa unei anchete efective).
Jasinskis împotriva Letoniei (nr. 45744/08)

21.12.2010

Încălcarea art. 2: autorităţile nu au acordat asistenţă medicală unei persoane surdomute grav rănite, care a decedat după ce a petrecut mai mult de 14 de ore în arest.
Deces în închisoare
Paul şi Audrey Edwards împotriva Regatului Unit (nr. 46477/99)
14.03.2002

Iorga şi alţii împotriva României (nr. 26246/05)

25.01.2011

Încălcarea art. 2: autorităţile nu şi-au îndeplinit obligaţia de a proteja persoanele împotriva violenţei altor deţinuţi.
Kats şi alţii împotriva Ucrainei (nr. 29971/04)

18.12.2008

Gagiu împotriva României (nr. 63258/00)

24.02.2009

Încălcarea art. 2: autorităţile nu au oferit asistenţa medicală necesară.
Răducu împotriva României (nr. 70787/01)
21.04.2009

Neîncălcarea art. 2, în absenţa unei legături clare între lipsa asistenţei în arest preventiv şi decesul reclamantului.
Peker împotriva Turciei (nr. 2) (nr. 42136/06)

12.04.2011

Încălcarea art. 2: guvernul turc nu a oferit o explicaţie plauzibilă cu privire la modul în care o persoană privată de libertate a fost rănită prin împuşcare în închisoare în cursul unei operaţiuni de securitate.
Fapta s-a produs în cadrul operaţiunilor de securitate efectuate în douăzeci de închisori din Turcia la 19 decembrie 2000 pentru a pune capăt grevei foamei, ocazie cu care au fost ucise persoane private de libertate şi alte câteva sute rănite (pentru mai multe precizări, a se vedea İsmail Altun împotriva Turciei, nr. 22932/02, hotărârea din 21.09.2010; Keser şi Kömürcü împotriva Turciei, nr. 5981/03, hotărârea din 23.06.2009; şi Gülbahar şi alţii împotriva Turciei, nr. 5264/03, 21.10.2008. Cauze mai recente: Makbule Akbaba împotriva Turciei (nr. 48887/06) şi Sat împotriva Turciei (nr. 14547/04), hotărârile din 10.07.2012).
A se vedea, de asemenea, Sinuciderea în închisoare, mai jos.
Dreptul la viaţă în cursul conflictelor armate
Principiile definite în hotărârea McCann împotriva Regatului Unit pentru situaţii pe timp de pace au fost aplicate la circumstanţele din cursul conflictelor armate, iar abordarea privind sarcina probei urmată în cauze precum Kelly împotriva Regatului Unit s-a extins la situaţiile de conflict armat (intern) mai importante, în special în sud-estul Turciei şi în Caucazul de Nord, mai ales în ceea ce priveşte civilii care au fost prinşi în cursul evenimentelor (a se vedea cauzele de mai jos de mai jos cu privire la evenimentele din Cecenia).
Omucideri şi dispariţii neelucidate

Isaieva împotriva Rusiei (hotărârea din 24.02.2005), Estamirov şi alţii împotriva Rusiei (hotărârea din 12.10.2006), Chitaiev împotriva Rusiei (hotărârea din 18.01.2007) au fost primele dintr-o serie de cauze referitoare la evenimentele din Cecenia, care au ridicat în special următoarele probleme: folosirea forţei letale fără a face distincţie, execuţii extrajudiciare, detenţii ilegale, tortură şi rele tratamente, dispariţii, distrugere de bunuri, mine terestre, restrângerea libertăţii de circulaţie şi absenţa unui recurs efectiv.
În majoritatea cauzelor, Curtea a concluzionat cel puţin o încălcare a convenţiei.
Cauzele pronunţate în 2011 includ: Sambieva împotriva Rusiei (hotărârea din 8.11.2011), Taşukadziev împotriva Rusiei (hotărârea din 25.10.2011), Kaşuieva împotriva Rusiei (hotărârea din 19.07.2011).
Cauze recente: Edilova împotriva Rusiei (nr. 14662/07) şi Kamzatov şi alţii împotriva Rusiei (nr. 31682/07) (hotărârile din 28.02.2012), Inderbieva împotriva Rusiei (nr. 56765/08) şi Kadirova şi alţii împotriva Rusiei (nr. 5432/07) (hotărârile din 3.27.2012), Şafieva împotriva Rusiei (nr. 49379/09) (hotărârea din 5.03.2012), Umarovi împotriva Rusiei (nr. 2546/08) şi Umaievi împotriva Rusiei (nr. 47354/07) (hotărârile din 12.06.2012).
Er şi alţii împotriva Turciei (nr. 23016/04)

31.07.2012

Cauza se referea la dispariţia, în iulie 1995, a tatălui, respectiv fratele reclamanţilor, în vârstă de 44 de ani la momentul faptelor. Reclamanţii susţineau că ruda lor a fost arestată în urma unei operaţiuni militare în satul Kurudere şi condusă la jandarmeria locală; nu s-a mai auzit nimic despre el, de atunci.
Încălcarea art. 2 (dreptul la viaţă şi lipsa unei anchete efective) privind dispariţia şi posibilul deces al rudei reclamanţilor.
Curtea:
– a confirmat faptul că o abordare mai puţin strictă se justifica în momentul examinării respectării termenului de şase luni în cauzele privind dispariţii survenite nu numai în contextul unui conflict armat internaţional, ci şi într-un context naţional (Varnava şi alţii împotriva Turciei);
– a considerat că reclamanţii nu pot fi criticaţi pentru faptul că au aşteptat nouă ani pentru a introduce cererea având ca obiect dispariţia rudei lor, dat fiind faptul că o anchetă (în care existau noi evoluţii promiţătoare) era în curs de desfăşurare în perioada respectivă şi că părţile în cauză au făcut tot ce se putea aştepta de la ele pentru a sprijini autorităţile.

Recurgerea la forţă în cursul conflictelor armate

Cipru împotriva Turciei (nr. 25781/94)

Hotărârea Marii Camere din 10.05.2001

Cerere interstatală introdusă de Cipru în 1994 cu privire la situaţia din nordul Ciprului odată cu separarea teritoriului.
Încălcarea art. 2. În această cauză, Curtea a aplicat în mod excepţional convenţia la acţiuni extrateritoriale şi a concluzionat în special încălcarea continuă a art. 2 în ceea ce îi priveşte pe cetăţenii ciprioţi greci dispăruţi şi rudele acestora.

Similar, în cauza Varnava şi alţii împotriva Turciei (nr. 16064/90, hotărârea Marii Camere din 18.09.2009) – privind dispariţia a nouă resortisanţi ciprioţi, după arestarea lor şi plasarea în detenţie a acestora de către armata turcă în timpul operaţiunilor militare din nordul Ciprului, în 1974 – Curtea a concluzionat încălcarea continuă a art. 2.

Al-Skeini împotriva Regatului Unit (nr. 55721/07)

Hotărârea Marii Camere din 7.07.2011

Cauza se referea la decesul unor civili irakieni ucişi de soldaţi britanici în sudul Irakului.
Încălcarea art. 2: Regatul Unit nu a efectuat o anchetă efectivă privind decesul rudelor a cinci din cei şase reclamanţi. Curtea a concluzionat că, în circumstanţe excepţionale care ţin de prezumţia de responsabilitate a Regatului Unit de a asigura menţinerea securităţii în sud-estul Irakului, Regatul Unit avea jurisdicţie în sensul art. 1 (obligaţia de a respecta drepturile omului), cu privire la civilii ucişi în timpul operaţiunilor de securitate efectuate de soldaţii britanici în Basra.
În două cauze – hotărârile din 3.05.2011 – privind atacurile aeriene asupra clădirilor rezidenţiale efectuate de militarii ruşi în timpul războiului din Cecenia (Kerimova şi alţii împotriva Rusiei, nr. 17170/04, şi Kamzaiev şi alţii împotriva Rusiei, nr. 1503/02), Curtea a concluzionat încălcarea art. 2 în ca urmare a decesului a opt rude ale reclamanţilor în cauza Kerimova şi alţii, şi în ceea ce priveşte lipsa protecţiei vieţii a 19 reclamanţi în total. De asemenea, a concluzionat încălcarea art. 2 sub aspect procedural în ceea ce priveşte circumstanţele decesului rudelor reclamanţilor şi incidentele care au pus în pericol viaţa reclamanţilor.
Cerere interstatală (art. 33) pendinte cu privire la un conflict armat: Georgia împotriva Rusiei (II) (nr. 38263/08). Cauza se referă la conflictul armat care a izbucnit între Georgia şi Rusia la începutul lunii august 2008, după o lungă perioadă de tensiuni, provocări şi incidente. Curtea a declarat cererea admisibilă la 19 decembrie 2011. În decizia sa, aceasta a arătat că obligaţia impusă statelor prin art. 2 de a efectua o anchetă efectivă continuă să se aplice chiar şi în cazul în care condiţiile de securitate sunt dificile, inclusiv în contextul unui conflict armat. Într-o zonă de conflict internaţional, statele contractante trebuie să protejeze vieţile celor care nu sunt sau nu mai sunt angajaţi în ostilităţi.
Dreptul la viaţă şi securitate/probleme de mediu
Dreptul la viaţă în contextul problemelor de mediu a fost examinat pentru prima dată în cauza Guerra şi alţii împotriva Italiei (nr. 14967/89, hotărârea din 19.02.1998), care se referea la poluare şi la riscul producerii de accidente majore legate de activităţile unei uzine producătoare de îngrăşământ pentru plante.
L.C.B. împotriva Regatului Unit (nr. 23413/94)
09.06.1998

Reclamanta era fiica unui militar care, în timp ce lucra la British Air Force, fusese iradiat, în timpul testelor nucleare efectuate în 1957 şi 1958. Reclamanta considera că iradierea tatălui ei reprezenta probabil cauza leucemiei cu care a fost diagnosticată atunci când era copil.
Neîncălcarea art. 2, Curtea nefiind convinsă că  poate fi stabilită existenţa unei legături de cauzalitate între iradierea tatălui şi apariţia leucemiei la copilul conceput ulterior.
În hotărârea Öneryildiz împotriva Turciei (nr. 48939/99, hotărârea Marii Camere din 30.11.2004), Curtea a constatat că obligaţia pozitivă a statelor în temeiul art. 2 trebuie interpretată ca aplicându-se în contextul oricărei activităţi, publice sau nu, cu atât mai mult pentru activităţile industriale, periculoase prin natura lor. Hotărârea prezintă standardele generale în materie de prevenire a deceselor rezultate din activităţi periculoase.
Pentru mai multe detalii, a se vedea Fişa tematică privind mediul.
Paşa şi Erkan Erol împotriva Turciei (nr. 51358/99)

12.12.2006

Încălcarea art. 2 în cazul lui Erkan Erol, care a fost rănit de o mină antipersonal în timp ce păştea oile – i-a fost amputat piciorul stâng în urma exploziei.

Curtea a considerat de neînţeles faptul că o zonă de păşunat era minată şi era doar împrejmuită de două rânduri de sârmă ghimpată, relativ depărtate, ceea ce era în mod clar insuficient pentru a-i împiedica pe copii să pătrundă în zonă. Acesta a concluzionat că Turcia nu a luat toate măsurile necesare pentru a evita riscul de deces sau rănire.
Budaieva şi alţii împotriva Rusiei (nr. 15339/02)

20.03.2008

Cauza se referea la locuitori care au fost victime ale alunecărilor de teren succesive.
Încălcarea art. 2: autorităţile ruse nu şi-au îndeplinit obligaţia de a-i proteja pe locuitori, având în vedere lipsa unui sistem de întreţinere a lucrărilor de protecţie împotriva alunecărilor de teren şi faptul că nu a fost creat un sistem de alertare.
Kalender împotriva Turciei (nr. 4314/02)

15.12.2009

Cauza se referea la victimele unui accident feroviar.
Încălcarea art. 2 (dreptul la viaţă şi absenţa unei anchete efective): autorităţile nu şi-au îndeplinit obligaţia de a pune în aplicare reglementări menite să protejeze vieţile pasagerilor trenului (expertizele judiciare au concluzionat că, în gară, nu au fost respectate standardele minime de securitate) şi să stabilească responsabilităţile.
Cauză pendinte: Vilnes şi alţii împotriva Norvegiei (nr. 52806/09, 22703/10)

Şedinţa în această cauză – 18 septembrie 2012

Cauza se referă la plângerile formulate de scafandrii de mare adâncime care lucrau pentru industria petrolieră în Marea Nordului şi în centrele de testare ale societăţii cu capital mixt „Norwegian Underwater Intervention Ltd” (NUI/NUTEC). Reclamanţii se plângeau că suferă de infirmităţi şi că erau în incapacitatea de a lucra consecutiv în activităţile de scufundare. De asemenea, reclamanţii s-au plâns că autorităţile norvegiene nu au pus în aplicare un cadru juridic privind siguranţa pentru a-i proteja, că au acordat derogări de la normele de siguranţă, că nu au exercitat o supraveghere adecvată şi – în cazul anumitor scafandri – că nu au împiedicat scufundările de testare organizate de NUI/NUTEC şi nu i-au informat pe scafandri cu privire la experiment sau posibilele sale consecinţe, nici nu le-au cerut reclamanţilor acordul prealabil în acest sens. Aceştia invocă art. 2 şi 3 (interzicerea tratamentelor inumane sau degradante), art. 8 (dreptul la respectarea vieţii private şi de familie) şi art. 14 (interzicerea discriminării).
Sănătate publică şi erori medicale

 Obligaţiile pozitive implică „instituirea de către stat a unui cadru de reglementare care impune spitalelor (…) adoptarea de măsuri care să asigure protecţia vieţii bolnavilor” şi „obligaţia de a institui un sistem judiciar eficient şi independent care să permită stabilirea cauzei decesului unei persoane care se află în răspunderea specialiştilor din sănătate, atât a celor care îşi desfăşoară activitatea în sectorul public, cât şi a celor din structurile private şi, dacă este cazul să îi oblige pe aceştia să răspundă pentru actele lor (Calvelli şi Ciglio împotriva Italiei, nr. 32967/96, hotărârea din 17.01.2002, pct. 49).
Nitecki împotriva Poloniei (nr. 65653/01)

Decizie de inadmisibilitate din 21.03.2002

În această cauză, reclamantul, care suferea de o maladie extrem de rară şi mortală, a susţinut că nu dispunea de mijloacele de a-şi plăti tratamentul medicamentos şi s-a plâns de refuzul autorităţilor de a-i rambursa integral cheltuielile.
Cerere inadmisibilă: deşi se poate pune o întrebare din perspectiva art. 2 din convenţie atunci când se dovedeşte că autorităţile unui stat contractant au pus în pericol viaţa unei persoane refuzându-i îngrijirile medicale pe care s-a angajat să le ofere întregii populaţii, Curtea a hotărât că nu acesta era cazul în ceea ce îl priveşte pe reclamant.
Šilih împotriva Sloveniei (nr. 71463/01)

Hotărârea Marii Camere din 9.04.2009

Reclamanţii au pretins că fiul lor, căruia i-a fost administrat un medicament la care era alergic, a decedat ca urmare a unei neglijenţe medicale şi că nu a fost efectuată nicio anchetă efectivă cu privire la deces.
Încălcarea art. 2 dată fiind ineficienţa sistemului judiciar sloven, care nu a permis să se stabilească cauza decesului fiului reclamanţilor şi responsabilităţile în ceea ce priveşte acest deces.
G.N. şi alţii împotriva Italiei (nr. 43134/05)

01.12.2009

Cauza se referea la cazuri de contaminare a sângelui.
Neîncălcarea art. 2 în ceea ce priveşte obligaţia de a proteja viaţa reclamanţilor şi a rudelor acestora.

Încălcarea art. 2 în ceea ce priveşte desfăşurarea procedurilor civile.

Încălcarea art. 14 (interzicerea discriminării) coroborat cu art. 2, dat fiind că, potrivit legii, guvernul italian nu putea încheia înţelegeri amiabile decât cu persoanele bolnave de hemofilie.
Eugenia Lazăr împotriva României (nr. 32146/05)

16.2.2010

Cauza se referea la ancheta privind decesul unui tânăr, în spital.
Încălcarea art. 2: ancheta a fost împiedicată de lipsa unor norme de reglementare a expertizelor medico-legale.
În anumite circumstanţe, nu este suficient să se stabilească responsabilităţile şi să se plătească daune-interese. În cauza Oyal împotriva Turciei, (nr. 4864/05, hotărârea din 23.03.2010), Curtea a concluzionat că ar fi trebuit să se prevadă o acoperire medicală pentru viaţa unui adolescent infectat cu HIV prin transfuzii de sânge efectuate imediat după naşterea sa.
Încălcarea art. 2. Curtea a ţinut seama şi de durata excesivă a procedurii administrative – mai mult de nouă ani.
Panaitescu împotriva României (nr. 30909/06)

10.04.2012

Curtea a concluzionat încălcarea art. 2 pe motiv că autorităţile române nu şi-au îndeplinit obligaţia de a furniza gratuit reclamantului medicamentele specifice împotriva cancerului, de care acesta avea nevoie. Aceasta a considerat că statul pârât trebuia să asigure în mod gratuit părţii în cauză medicamentele împotriva cancerului, de care avea nevoie,conform hotărârilor emise de instanţele române.
Protecţia indivizilor împotriva violenţei altora

Decesul jurnaliştilor

Gongadze împotriva Ucrainei (nr. 34056/02)

08.11.2005

Încălcarea art. 2 (deces şi lipsa de efectivitate a anchetei): autorităţile nu şi-au îndeplinit obligaţia de a proteja viaţa unui jurnalist şi de a efectua o anchetă efectivă privind circumstanţele dispariţiei şi decesului acestuia.
Dink împotriva Turciei (nr. 2668/07)

14.09.2010

Cauza se referea la asasinarea unui jurnalist, Fırat Dink, de către naţionalişti.
Încălcarea art. 2 (deces şi lipsă de efectivitate a anchetei): Curtea a subliniat obligaţiile pozitive ale statului în domeniul libertăţii de exprimare, care implicau, printre altele, obligaţia de a crea un sistem eficient de protecţie a jurnaliştilor. Curtea a considerat că autorităţile nu şi-au îndeplinit obligaţia de a proteja viaţa şi libertatea de exprimare a jurnalistului. Deşi fuseseră informate cu privire la probabilitatea acestui asasinat şi chiar cu privire la identitatea persoanelor suspectate a fi instigatoare, autorităţile nu reacţionat pentru a preveni asasinatul. Totodată, Curtea a considerat că nu a fost efectuată o anchetă efectivă privind deficienţele legate de protejarea vieţii lui Firat Dink.
Trévalec împotriva Belgiei (nr. 30812/07)

14.06.2011

Cauza se referea la un jurnalist care a fost atins de focurile de armă trase de poliţişti în timp ce filma intervenţia unei unităţi speciale de poliţie.
Neîncălcarea art. 2 în ceea ce priveşte ancheta.

Încălcarea art. 2 din cauza punerii în pericol a vieţii reclamantului, care a fost atins de focurile de armă ale poliţiştilor în cursul unei intervenţii pe care o filma, în condiţiile în care poliţia autorizase în prealabil filmarea.
Violenţe conjugale

A se vedea fişă tematică Violenţa împotriva femeilor 
În special: Branko Tomašić şi alţii împotriva Croaţiei (nr. 46598/06, hotărârea din 15.01.2009), Opuz împotriva Turciei (nr. 33401/02, hotărârea din 9.06.2009), Velcea şi Mazăre împotriva României (nr. 64301/01, hotărârea din 1.12.2009), Kontrová împotriva Slovaciei (nr. 7510/04, hotărârea din

31.05.2007)

Trafic de persoane

Ranţev împotriva Rusiei (nr. 25965/04)

07.01.2010

Cauza se referea la o artistă de cabaret de origine rusă, în vârstă de 20 de ani, care a decedat în Cipru, unde a mers să lucreze.
în ceea ce priveşte Cipru:

– Neîncălcarea art. 2. Curtea a considerat că succesiunea evenimentelor care au dus la moartea fiicei reclamantului nu putea fi prevăzută de autorităţile cipriote şi, în aceste condiţii, nu au aveau aşadar nicio obligaţie de a lua măsuri concrete pentru a preveni materializarea unui risc în ceea ce priveşte viaţa sa. – Încălcarea art. 2 sub aspect procedural: s-a constatat o serie de deficienţe în ancheta efectuată de autorităţile cipriote.
În ceea ce priveşte Rusia, Curtea a concluzionat neîncălcarea art. 2, autorităţile ruse neavând obligaţia de a ancheta ele însele decesul domnişoarei Ranţeva, care a survenit în afara jurisdicţiei ruse. Curtea a subliniat că autorităţile ruse au cerut în repetate rânduri ca Cipru să continue ancheta şi au cooperat cu autorităţile din această ţară.
În cauza M. şi alţii împotriva Italiei şi Bulgariei (nr. 40020/03, hotărârea din 31.07.2012), Curtea a considerat că niciun element nu susţinea afirmaţia privind existenţa unui trafic de persoane.
Protecţia indivizilor împotriva lor înşişi: sinuciderea
Sinuciderea în închisoare
Renolde împotriva Franţei (nr. 5608/05)
16.10.2008

Cauza se referea la sinuciderea în timpul arestului preventiv comis de un bărbat care suferea de tulburări psihotice acute.
Încălcarea art. 2. Curtea a amintit că vulnerabilitatea bolnavilor psihic impune o protecţie specială şi s-a declarat contrariată de faptul că, în pofida unei prime tentative de sinucidere a fratelui reclamantei şi a diagnosticului privind starea psihică a acestuia, oportunitatea internării într-o instituţie de psihiatrie nu pare să fi fost vreodată discutată. La trei zile după tentativa de sinucidere, comisia de disciplină a dispus izolarea persoanei în cauză timp de 45 de zile în celula disciplinară.
De asemenea, Curtea a concluzionat încălcarea art. 2 în hotărârea din 19.07.2012 în cauza Ketreb împotriva Franţei (nr. 38447/09). Cauza se referea la sinuciderea în închisoare a unei persoane private de libertate toxicomane condamnate pentru fapte de violenţă comise cu uz de armă. Curtea a constatat că statul a nu şi-a îndeplinit obligaţia de vigilenţă specială care se impunea pentru a preveni sinuciderea unei persoane private de libertate vulnerabile (acesta fusese izolat într-o celulă disciplinară).
Horoz împotriva Turciei (nr. 1639/03)
31.03.2010

Cauza se referea la un prizonier care a participat la greva foamei pentru a protesta împotriva introducerii penitenciarelor de tip „F”.
Neîncălcarea art. 2: întrucât fiul reclamantei a refuzat în mod clar orice intervenţie medicală, deşi starea lui de sănătate îi punea în pericol viaţa, Curtea a hotărât că este imposibil să se stabilească o legătură de cauzalitate între refuzul Curţii pentru Securitatea Statului de a elibera persoana în cauză şi decesul acesteia.
Jasinska împotriva Poloniei (nr. 28326/05)

01.06.2010

Curtea a concluzionat încălcarea art. 2. Curtea a remarcat o deficienţă clară a sistemului care a permis unei persoane private de libertate care îşi executa pedeapsa cu închisoarea pentru prima dată, fragilă psihic şi a cărei sănătate se degrada, să obţină, fără ştirea personalului medical însărcinat să supravegheze efectuarea tratamentului, o doză letală de medicamente psihotrope pentru a se sinucide. Curtea a subliniat faptul că responsabilitatea autorităţilor nu se limitează la prescrierea de medicamente, ci şi la a asigura modul în care sunt luate, în special în cazul persoanelor private de libertate care prezintă tulburări mentale.
De Donder şi De Clippel împotriva Belgiei (nr. 8595/06)

06.12.2011

Cauza se referea la sinuciderea unui tânăr care suferea de un grav dezechilibru mental care fusese plasat în sectorul persoanelor private de libertate obişnuite.
Încălcarea art. 2 în ceea ce priveşte sinuciderea.
Neîncălcarea art. 2 în ceea ce priveşte efectivitatea anchetei.
În mai multe cazuri îndreptate împotriva Turciei în care obiectul cauzei era sinuciderea sau decesul în armată, Curtea a concluzionat încălcarea art. 2.
– Kilavuz împotriva Turciei (nr. 8327/03, hotărârea din 21.10.2008). Cauza se referea la sinuciderea unei persoane private de libertate  care suferea de „delir paranoid acut”. Curtea a considerat că autorităţile nu au plasat reclamantul sub stricta supraveghere necesară de care avea nevoie, având în vedere caracterul variabil al stării sale psihice. (a se vedea, de asemenea, Lütfi Demirci şi alţii împotriva Turciei, nr. 28809/05, hotărârea din 2.03.2010: sinucidere în timpul efectuării serviciului militar a unui soldat care avea antecedente cunoscute privind tulburările psihice).
– Beker împotriva Turciei (nr. 27866/03, hotărârea din 24.03.2009). Cauza se referea la decesul lui Mustafa Beker, care a fost găsit mort, cu un glonţ în cap, în cazarmă, în 2001.
Încălcarea art. 2: guvernul turc nu a oferit nicio explicaţie în ceea ce priveşte decesul persoanei în cauză.
– Servet Gündüz şi alţii împotriva Turciei (nr. 4611/05, hotărârea din 11.01.2011). În timp ce efectua serviciul militar obligatoriu, ruda reclamanţilor s-a sinucis mergând într-o zonă minată, după o dispută cu superiorul său ierarhic. Curtea a concluzionat că autorităţile militare nu au luat în considerare starea psihologică fragilă a persoanei în cauză care, potrivit reclamanţilor, a reprezentat cauza sinuciderii acesteia.
Sinucidere în alte circumstanţe
Mihail Mammadov împotriva Azerbaidjanului (nr. 4762/05)

17.12.2009

Cauza se referea la sinuciderea comisă de soţia reclamantului în prezenţa mai multor funcţionari ai statului, în cursul unei operaţiuni a poliţiei desfăşurate în contextul evacuării forţate dintr-o locuinţă.
Neîncălcarea art. 2: Curtea a apreciat că nu se poate spune că autorităţile care au efectuat operaţiunea de evacuare a familiei reclamantului ar fi pus în pericol viaţa soţiei reclamantului în mod intenţionat. Având în vedere versiunile contradictorii ale evenimentelor prezentate de Guvern şi de reclamant, a fost imposibil să se stabilească dacă autorităţile au luat cunoştinţă la timp de pericol pentru a preveni riscul de incendiu sau stingerea sa cât mai curând posibil – soţia reclamantului se stropise cu gazolină şi a fost cuprinsă de flăcări, aparent pentru a protesta împotriva intenţiei autorităţilor de a-i evacua familia.
Încălcarea art. 2: ancheta efectuată privind decesul soţiei reclamantului nu a fost adecvată, în sensul în care nu au fost analizate toate întrebările care prezentau interes pentru a stabili răspunderea statului în incident.
Pedeapsa cu moartea

A se vedea fişă tematică Abolirea pedepsei cu moartea.
Debutul vieţii şi problema eutanasiei

Debutul vieţii
În cauza Boso împotriva Italiei (nr. 50490/99, decizia din 5.09.2002) Curtea a reamintit (a se vedea H. împotriva Norvegiei, nr. 17004/90, decizia Comisiei din 19.05.1992 ; X împotriva Regatului Unit, nr. 8416/78, decizia Comisiei din 13.05.1980) că dacă fetusului i-ar fi garantate aceleaşi drepturi cu cele ale unei persoane, acest fapt ar limita în mod abuziv drepturile persoanelor deja născute, în temeiul art. 2.
Vo împotriva Franţei (nr. 53924/00)

Hotărârea Marii Camere din 8.07.2004

Cauza se referea la întrebarea dacă dreptul intern era suficient reglementat pentru a proteja fetusul care a fost omorât ca urmare a neglijenţei unui medic.
În opinia Curţii, punctul de plecare al dreptului la viaţă ţine de aprecierea statelor. Acest lucru se datorează, pe de o parte, faptului că majoritatea statelor semnatare ale convenţiei nu au găsit răspunsul la această întrebare şi, pe de altă parte, lipsei unui consens european privind definiţia ştiinţifică şi juridică a debutului vieţii. Se poate găsi cel mult un numitor comun între state conform căruia embrionul/fetusul aparţine speciei umane. Potenţialitatea acestei fiinţe şi capacitatea sa de a deveni o persoană trebuie să fie protejate în numele demnităţii umane, fără a face din aceasta o persoană care are dreptul la viaţă în sensul art. 2.
Evans împotriva Regatului Unit (nr. 6339/05)

Hotărârea Marii Camere din 10.04.2007

Reclamanta susţinea că dispoziţiile dreptului britanic care impuneau distrugerea embrionilor odată ce fostul ei partener şi-a retras consimţământul privind conservarea acestora reprezenta o încălcare a dreptului la viaţă al embrionilor.
Neîncălcarea art. 2. Curtea a considerat că „nu era posibil ca embrionii (...) să se prevaleze de dreptul la viaţă protejat de art. 2 din convenţie şi că nu a existat prin urmare nici o încălcare a acestei dispoziţii.”  (pct. 56 din hotărâre).
Dreptul de a muri?

Diane Pretty împotriva Regatului Unit (nr. 2346/02)

29.04.2002

Reclamanta, paralizată, se afla într-un stadiu avansat al unei boli neurodegenerative incurabile. Aceasta susţinea că interdicţia generală privind sinuciderea asistată prevăzută de dreptul englez constituia o încălcare a dreptului său la viaţă.
Neîncălcarea art. 2. Curtea a precizat că nu este „convinsă că  «dreptul la viaţă» garantat de art. 2 [putea] fi interpretat ca având un aspect negativ”, că „art. 2 [ar putea], fără o denaturare a limbii, să fie interpretat ca acordând un drept diametral opus, şi anume dreptul de a muri”, şi „ că nu [era] posibil să se deducă din art. 2 din convenţie dreptul de a muri, fie de mâna unei alte persoane, fie cu asistenţă din partea unei autorităţi publice”.

Koch împotriva Germaniei (nr. 497/09)

19.07.2012

Cauza se referea la refuzul instanţelor germane de a analiza pe fond plângerile reclamantului cu privire la refuzul autorităţilor germane de a-i acorda soţiei sale defuncte, care era aproape complet paralizată şi care avea nevoie de asistenţă respiratorie, autorizaţia de a obţine o doză letală de medicamente pentru a-şi pune capăt zilelor.
Curtea a considerat că refuzul instanţelor de a analiza pe fond acţiunea pe care reclamantul a iniţiat-o în numele soţiei sale şi în nume propriu a dus la încălcarea drepturilor procedurale ale părţii în cauză în ceea ce priveşte art. 8.

Cu privire la aspectul material al plângerii domnului Koch, Curtea a considerat că, înainte de toate, instanţele germane erau cele competente să analizeze pe fond cererea reclamantului, mai ales ţinând seama de faptul că statele părţi ale convenţiei sunt departe de a fi ajuns la un consens în ceea ce priveşte autorizarea sau neautorizarea oricărei forme de sinucidere asistată. Curtea a constatat că cercetările de drept comparat au arătat că doar 4 din cele 42 de ţări studiate au autorizat ca medicii să prescrie o doză letală de medicamente pentru a permite unui pacient să-şi pună capăt zilelor. Concluzionând că autorităţile naţionale aveau obligaţia să efectueze o analiză pe fond, Curtea a decis să se limiteze la examinarea aspectului procedural al art. 8 în cadrul acestei plângeri.
